  Виталий Пронин Артём ШкляевШаркан ёросысь Мувыр школаысь пиналъёс котькыӵе ужрадъёсы мыло-кыдо пырисько. Эшъёссэ сьӧраз валтэ 10-тӥ классын дышетскись Артём Шкляев. Со огшоры дышетскись гинэ ӧвӧл, школа думалэн президентэз луэ.- «Витьёслы» дышетскемысьтым, лэся, туэ но эшъёсы монэ президентэ бырйизы, - шуэ Артём Шкляев. - Ваньмыз калык рад: нырысь ик адямиосты ӵекто, собере быръёнъёс луо. Берлозэ, кылсярысь, вить мурт пӧлысь президент бырйизы. Школаын дышетскисьёс куаразэс сётӥзы лушкем амалъя.Пияш котькытчы вуттӥське: нырысетӥ классысен ик «витьёсын» эшъяське, пӧртэм предметъёсъя олимпиадаосы пыриське, спортэн выре. 4-тӥ классысен ёросазы ортчылӥсь ужрадъёсын мур тодон-валанъёсыныз паймытэ. Нырысетӥ ужъёссэ анаез юрттэмъя гожъяз ке, табере вань темаосты ачиз пыр-поч сэрттэ-пертче. Пӧртэм конкурсъёсын вормонъёс но басьтыны удалтэ. Шаерысьтымы туристъёслэн но шаерчиослэн ӵошатсконазы пыриськыса вормемез понна Анапаын шутэтскиз, шаерысьтымы ас ёзо эшъёсыз пӧлын азьветлӥсь луэмез понна «Орлёнок» лагере вуылӥз.Туала пиналъёслэн коньдон поттыны луонлыкъёссы вань. Соос понна пӧртэм конкурсъёс, вожвылъяськонъёс ортчыло. Артём Шкляев но кылем арын 10 сюрс манет тыр грант утӥз.- «Тень Алангасара» фильмъя исследовательской уж гожтӥ, - шуэ Мувыр школа думалэн президентэз. - 10 сюрс манетлы узырми вал, кин ке, оло, тузӥ телефон я компьютер басьтысал, нош мон коньдонме сётӥ школа азбарын сылӥсь ожын бырем солдатъёслы памятникез выльдонлы. Мукет эшъёсы но, дышетӥсьёс но маин быгатӥзы юрттӥзы. Табере синпелетмы туж чебер луиз.Та вакытэ Артём мыло-кыдо дасяське удмурт кылъя но литературая олимпиадалы. Гуртысь пияшез сюлмаськытэ, малы, пе, удмурт кылын ортчылӥсь конкурсъёс туж ӧжыт луо. Соин ик пияш ваньзэ сямен ужъёссэ ӟуч кылын гожъя, бӧрысь соосты огкутскемен турлы конкурсъёсы ыстыны, пе, луэ.9-тӥ классэ йылпумъяса, Мувыр гуртысь пияш Ижысь К. Герд нимо гимназие кошкыны дасяське вылэм. Лад-лад малпаськиз: дыр вуиз ке, палэнын улыса, мӧзмоз ай. Та вакытэ Артёмлэн классаз 13 кузя эшъёсыз. Ог-огзылэсь адӟем карыса, лэся, ваньзы умой дышетско ужрадъёсы мыло-кыдо пырисько.Валентина ЕмельяноваТуспуктӥз Владимир Беломорских Теги: Мувыр Шаркан  